মরা গাছের গুঁড়ি দিয়ে তৈরি ভাস্কর্য। এক চিলতে পার্কে সুকুমার রায়ের ‘আবোল-তাবোলে’র বিভিন্ন চরিত্রের মডেল। তার মধ্যেই এক জায়গায় ছোট একটি ফোয়ারা। 
শহরের রাস্তা থেকে ট্রাম যখন কার্যত ‘হারিয়ে যাওয়া’র মুখে, তখন এভাবেই সাজছে ধর্মতলার ট্রাম মিউজিয়াম ‘স্মরণিকা’র চত্বর। কর্তৃপক্ষের দাবি, এর ফলে শহরবাসীর কাছে জায়গাটির আকর্ষণীয়তা বাড়বে। বাড়বে ট্রাম সম্পর্কে শহরবাসীর সচেতনতাও। 
শহরবাসীর জীবনে একসময়ে দূষণমুক্ত যান হিসাবে ট্রাম কতটা গুরুত্বপূর্ণ, কতটা ঐতিহ্যশালী ছিল তা বোঝাতে বছরতিনেক আগে ‘স্মরণিকা’ চালু করেছিল পরিবহণ দফতর। পুরনো একটি কাঠের ট্রামের ভিতরে শীতাতপ নিয়ন্ত্রিত ছোটো একটি মিউজিয়াম এবং একটি ক্যাফেটেরিয়া— এই নিয়েই ‘স্মরণিকা’। মিউজিয়ামে রাখা আছে এই শহরে ট্রামের বিবর্তনের নানা সরঞ্জাম, ছবি, তথ্যে ভরপুর পোস্টার ইত্যাদি। এখন চলছে আশপাশের চত্বরটি ঢেলে সাজার কাজ। 
পরিবহণ নিগমের জয়েন্ট ম্যানেজিং ডিরেক্টর নীলাঞ্জন শান্ডিল্য বলেন, ‘‘মুখ্যমন্ত্রী মমতা বন্দ্যোপাধ্যায় কলকাতাকে সাজাতে চাইছেন। পরিবহণ দফতর নিজের জায়গাতেই সেই সৌন্দর্যায়ন করছে। স্মরণিকা ঘিরে সাধারণ মানুষের উৎসাহ বাড়াতে নতুন কিছু কাজ করা হচ্ছে। এতে জায়গাটির আকর্ষণ বাড়বে।’’

এই বিষয়ে অন্যান্য খবর

ট্রা-লা-লা-লা ট্রাম


মেট্রো রেলের কাজের জন্য ওই চত্বরে এখন সাতটি রুটের ট্রাম সাময়িকভাবে বন্ধ। তবে সাপ্তাহিক হেরিটেজ ট্রামযাত্রা চালু রয়েছে। বৃহস্পতিবার ‘স্মরণিকা’ চত্বরে দেখা গেল রোদ-বৃষ্টি থেকে বাঁচতে সেটির উপরে তৈরি হচ্ছে আচ্ছাদন। এসপ্ল্যানেড (ইস্ট)-এর দিকে তৈরি হচ্ছে শিশুদের পার্ক, ফোয়ারা প্রভৃতি। 
পরিবহণ দফতর সূত্রের খবর, ‘স্মরণিকা’ চালু হওয়ার পরে দিনে গড়ে ১৪-১৫ জন দর্শক আসতেন। এখন সেটা বেড়ে ৫০-৬০ জনে দাঁড়িয়েছে। পরিবহণ দফতরের এক আধিকারিকের কথায়, ‘‘এই নাগরিক জীবনে ট্রামের অস্তিত্ব টিকিয়ে রাখতে এই সৌন্দর্যায়নের প্রয়োজন রয়েছে।’’